奉和子真學士詠雪之什
作者：蔡戡
朝代：宋

paragraphs: 千里同雲欲曛黑，風掠寒郊聲摵摵。
初疑窗外忽增明，俄見階前已紛積。
曉來戲作漫天飛，臘後喜占平地尺。
回飆凌亂競穿簾，作態橫斜巧投隙。
乾坤浩蕩迷俯仰，唯有寒江湛空碧。
扁舟遠訪漫乘興，敗履徐行間留跡。
向晚漁蓑入畫圖，清夜雞窗映文籍。
從教高卧野人廬，未饒低謁王侯宅。
灞橋才子更清絕，强把枯腸苦搜索。
最憐擾擾雪中人，晨突無煙有饑色。
何當三白兆豐年，盡挽八荒歸樂國。
不但新春壓災瘴，且喜明年飫麩麥。
我家頼有二頃田，老去功名慵轉劇。
人生一飽復何求，卒歲優游聊自得。